ნათლისმცემლისხევის ნამოსახლარი
ნათლისმცემლისხევის ნამოსახლარი — არქეოლოგიური ძეგლი საგარეჯოს მუნიციპალიტეტის სოფელ უდაბნოში, ნათლისმცემლისხევის მარჯვენა მხარეს, ნათლისმცემლისხევის სამონასტრო კომპლექსიდან ჩრდილო-დასავლეთით 1 კილომეტრზე, განივი ტაფობის თავზე არსებული სერის შუა ნაწილზე, განეკუთვნება ძვ. წ. II და I ათასწლეულების მიჯნას. ძეგლი აღმოაჩინა კახეთის არქეოლოგიურმა ექსპედიციამ, კონსტანტინე ფიცხელაურის ხელმძღვანელობით. ნამოსახლარს ჩრდილო-აღმოსავლეთიდან და სამხრეთიდან შემოსდევს, 8-10 მეტრის სიგანის, უსწორმასწორო ზედაპირის მქონე მიწაყრილი. ნამოსახლარზე აიკრიფა მცირე რაოდენობის არქეოლოგიური მასალა, რომლებიც დაცულია ქალაქ სიღნაღის მხარეთმცოდნეობის მუზეუმში.